Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2022/C 305/07)

Šis paziņojums ir publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMU, AR KO GROZA VIENOTO DOKUMENTU

“Vin Santo del Chianti Classico”

PDO-IT-A1514-AM02

Paziņojuma datums: 27.5.2022.

APSTIPRINĀTĀ GROZĪJUMA APRAKSTS UN PAMATOJUMS

1. Kupāža: šķirņu saraksts

Apraksts: sarakstā ir iekļautas “Malvasia” šķirnes (“Malvasia Bianca Lunga” un “Malvasia Bianca di Candia”). Kopā ar šķirni “Trebbiano Toscano” kupāžā tās veido vismaz 60 %.

Pamatojums: šis grozījums ir izdarīts, lai precizētu, kādas “Malvasia” vīnogu šķirnes ir atļautas produkta gatavošanā izmantoto šķirņu kombinācijā saskaņā ar to vīnogu šķirņu sarakstu, kuras uzskata par piemērotām audzēšanai Toskānas reģionā.

Šis grozījums attiecas uz produkta specifikācijas 2. punktu un vienotā dokumenta 7. punktu [“Galvenās vīna vīnogu šķirnes”].

2. Noteikumi par vīnkopību: vīndārzu novietojums

Apraksts: punktā, kurā aprakstīta vīndārzu atrašanās vieta, ir svītrots īpašības vārds “paugurains” un vārds “novietojums” ir aizstāts ar vārdu “vērsums”.

Pamatojums: viss Kjanti [Chianti] apgabals atrodas vismaz 150–200 m virs jūras līmeņa, tāpēc tas ir dabiski piemērots tādu vīnogu audzēšanai, ko paredzēts vītināt. Tas attiecas arī uz vīndārziem, kuri atrodas teritorijas zemākajās daļās, jo arī to augstums ir piemērots attiecīgajam ražošanas veidam. Šis grozījums tiek izdarīts arī tādēļ, lai izvairītos no subjektīviem novērtējumiem par teritoriju, kas kopumā ir pauguraina un tādējādi piemērota tādu vīnu ražošanai, kuriem vajadzīgi vītināšanas procesi.

Šis grozījums attiecas uz produkta specifikācijas 4.2. punktu, bet vienoto dokumentu neietekmē.

3. Audzēšanas metodes: ārkārtas apūdeņošana

Apraksts: ir ieviests noteikums par iespēju veikt ārkārtas apūdeņošanu.

Pamatojums: jau vairāk nekā 10 gadu vīnogulāju augšanas sezonu visā teritorijā ir ietekmējušas klimata pārmaiņas — arvien augstāka temperatūra un zems nokrišņu daudzums. Šī audzēšanas metode garantē, ka vīndārzi var izdzīvot un saglabāt vīnogu kvalitāti. Faktiski ūdens trūkuma skartos vīndārzos novākto vīnogu kvalitātes rādītāji ir ievērojami kritušies.

Šis grozījums attiecas uz produkta specifikācijas 4.5. punktu, bet vienoto dokumentu neietekmē.

4. Audzēšanas metodes: norāde par vīnogu rūpīgu šķirošanu

Apraksts: saistībā ar vīnogu maksimālo ražas iznākumu no hektāra ir svītrota norāde par vīnogu rūpīgu šķirošanu.

Pamatojums: norāde par šo darbību ir svītrota, jo ražas iznākuma parametri jau ir noteikti produkta specifikācijā.

Šis grozījums attiecas uz produkta specifikācijas 4.6. punktu, bet vienoto dokumentu neietekmē.

5. Audzēšanas metodes: norāde par vīnogu iepriekšēju šķirošanu

Apraksts: attiecībā uz minimālās dabiskās spirta tilpumkoncentrācijas sasniegšanu ir svītrota norāde par vīnogu iepriekšēju šķirošanu.

Pamatojums: norāde par šo darbību ir svītrota, jo tehniskie ražošanas un kvalitātes raksturlielumi, kas jāievēro attiecībā uz vīnogulājiem, jau ir noteikti produkta specifikācijā.

Šis grozījums attiecas uz produkta specifikācijas 4.8. punktu, bet vienoto dokumentu neietekmē.

6. Norāde par pildīšanu pudelēs noteiktajā ģeogrāfiskajā apgabalā: ar pastāvošo nosacījumu saistīts formāls labojums

Apraksts: vienotajā dokumentā ir iekļauta norāde par pildīšanu pudelēs vai fasēšanu noteiktajā ģeogrāfiskajā apgabalā, jo tā jau ir bijusi atļauta kopš nosaukuma atzīšanas un tāpēc jau ir iekļauta produkta specifikācijas 5. panta 1. punktā.

Pamatojums: šis ir formāls labojums, jo minētais nosacījums vienotā dokumenta sagatavošanas laikā tika izlaists.

Šis atjauninājums neatceļ Regulas (ES) Nr. 1308/2013 93. panta 1. punkta a) apakšpunkta i) punktā minēto saikni un attiecas uz vienotā dokumenta 9. punktu [“Būtiski papildu nosacījumi”].

7. Bagātināšanas metodes aizliegums

Apraksts: ir iekļauts bagātināšanas aizliegums.

Pamatojums: vīna “Vin Santo del Chianti Classico” ražotāji šo metodi neizmanto; minimālais cukuru saturs ir jāiegūst dabiskas vīnogu vītināšanas procesā. Tāpēc lēmuma/izvēles attiecībā uz bagātināšanas metodes aizliegšanu mērķis ir nodrošināt produkta kvalitātes nepārtrauktu uzlabošanu, kas jāpanāk, rūpīgi apsaimniekojot vīndārzus un ievērojot dabisko vīndarības procesu.

Šis grozījums attiecas uz produkta specifikācijas 5.4. punktu un vienotā dokumenta 5.1. punktu [“Īpašās vīndarības metodes”].

8. Organoleptiskās īpašības

Apraksts: “Vin Santo del Chianti Classico” krāsas parametram “intensīvā dzintara krāsā” ir pievienoti vārdi “līdz brūnā krāsā”; Occhio di Pernice paveida krāsas apraksts “intensīvi rozā līdz gaiši rozā” ir mainīts un aizstāts ar šādu: “no sārti zeltainas līdz dzintara un brūnai”.

Pamatojums: šie grozījumi tiek izdarīti tādēļ, lai aprakstā būtu atspoguļotas intensīvākas krāsas, ņemot vērā to, ka Kjanti apgabalā, kur īpaši svarīgi ir “Sangiovese” un sarkanogu vīndārzi, vīnkopji arvien vairāk koncentrējas uz šāda veida vīnogām, kas ietekmē “Vin Santo” vīna krāsu.

Apraksts: attiecībā uz abiem paveidiem piemītošo garšu ir norādīti parametri “no sausas līdz saldai”.

Pamatojums: šā grozījuma mērķis ir paplašināt garšas diapazonu atbilstīgi produktu analītiskajiem datiem. “Vin Santo” vīns tagad arvien vairāk tiek identificēts kā desertvīns, tāpēc ir vēlams, lai tam būtu salda garša. Occhio di Pernice paveids ir tipisks Toskānas produkts, ko jo īpaši izmanto tādu raksturīgu gaļas un medījumdzīvnieku gaļas ēdienu gatavošanā, kuriem vajadzīgs produkts ar zemu cukuru saturu (t. i., sauss produkts).

Šis grozījums attiecas uz produkta specifikācijas 6. punktu un vienotā dokumenta 4. punktu.

9. Fizikālķīmiskās īpašības

Apraksts: attiecībā uz abu paveidu minimālo kopējo spirta tilpumkoncentrāciju vērtība “faktiskais spirta saturs” no 12,00 tilp. % ir samazināta uz 10,50 tilp. %.

Pamatojums: šis grozījums atbilst lēmumam padarīt produktu saldāku, šajā nolūkā palielinot atlikumcukuru saturu.

Apraksts: “Vin Santo del Chianti Classico” minimālais kopējais skābums no 4,0 g/l ir palielināts uz 4,5 g/l.

Pamatojums: kupažēšanā tiek izmantotas sarkanogu šķirnes, jo īpaši “Sangiovese”, kas mēdz pastiprināt to vīnu skābumu, kuriem šo šķirni izmanto. Šie grozījumi arī pilnīgi atbilst tirgus tendencēm.

Šie grozījumi attiecas uz produkta specifikācijas 6. punktu un vienotā dokumenta 4. punktu.

10. Formāli labojumi

Apraksts: ir norādītas teritorijai raksturīgās vīnogu šķirnes, proti, “Trebbiano Toscano”, “Malvasia Bianca Lunga”, “Malvasia Bianca di Candia”, “Sangiovese” un “Canaiolo” (baltogu un sarkanogu), un iekļautas dažas norādes par vīniem.

Pamatojums: teksts ir pielāgots, ņemot vērā grozījumus attiecībā uz vīnogu šķirnēm, kas jau ir uzskaitītas kupāžas šķirņu sarakstā, un produktu fizikālķīmiskajām un organoleptiskajām īpašībām.

Šis formālais pielāgojums attiecas uz produkta specifikācijas 8. punktu, bet vienoto dokumentu neietekmē.

11. Temperatūras diapazons: īpašības vārda maiņa

Apraksts: tika uzskatīts par pietiekamu norādīt, ka telpās, kurās vīnogas tiek vītinātas, ir vajadzīgs pietiekams (nevis plašs) temperatūras diapazons un ka videi ir jābūt labi vēdinātai.

Pamatojums: šī definīcija tika uzskatīta par precīzāku un atbilstīgāku vītināšanas procesam.

Šis grozījums attiecas uz produkta specifikācijas 8. punktu, bet vienoto dokumentu neietekmē.

VIENOTAIS DOKUMENTS

1. Produkta nosaukums

Vin Santo del Chianti Classico

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna vai vīnu apraksts

1. “Vin Santo del Chianti Classico”

ĪSS APRAKSTS

Krāsa: no salmu dzeltenas līdz zelta, intensīvai dzintara un brūnai.

Smarža: ēterus atgādinoša, intensīva, savdabīga.

Garša: harmoniska, samtaina, labi strukturēta, no sausas līdz saldai.

Minimālā kopējā spirta tilpumkoncentrācija — 16,00 %, faktiskais spirta saturs — vismaz 10,5 %.

Minimālais bezcukuru ekstrakta saturs — 23,0 g/l.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 30 Maksimālais kopējais sēra dioksīda saturs (miligramos uz litru)

2. “Vin Santo del Chianti Classico” Occhio di Pernice

ĪSS APRAKSTS

Krāsa: no sārti zeltainas līdz dzintara un brūnai.

Smarža: ēterus atgādinoša, intensīva.

Garša: maiga, samtaina un noapaļota, no sausas līdz saldai.

Minimālā kopējā spirta tilpumkoncentrācija — 16,00 %, faktiskais spirta saturs — vismaz 10,5 %.

Minimālais bezcukuru ekstrakta saturs — 26,0 g/l.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 30 Maksimālais kopējais sēra dioksīda saturs (miligramos uz litru)

5. Vīndarības metodes

5.1. Īpašās vīndarības metodes

1. Ar ACVN “Vin Santo del Chianti Classico” apzīmēts vīns, arī ar norādi Occhio di Pernice

Īpašā vīndarības metode

Tradicionālā vīndarības metode ir šāda:

pēc rūpīgas šķirošanas vīnogām dabiski jāapvīst; vīnogas jāvītina piemērotās telpās; ir atļauta daļēja dehidratēšana ventilējot, un pirms sulas izspiešanas vīnogās jābūt lielam cukuru saturam; nav atļauta bagātināšana. “Vin Santo del Chianti Classico” vīna ražošanai, glabāšanai un izturēšanai jānotiek koka traukos (tos dēvē par caratelli).

5.2. Maksimālais ražas iznākums

1. Ar ACVN “Vin Santo del Chianti Classico” apzīmēts vīns, arī ar norādi Occhio di Pernice 8 000 kg vīnogu no hektāra

2. Ar ACVN “Vin Santo del Chianti Classico” apzīmēts vīns, arī ar norādi Occhio di Pernice 28 hl no hektāra

6. Noteiktais ģeogrāfiskais apgabals

Apgabals, kurā ražo ar ACVN “Vin Santo del Chianti Classico” apzīmēto vīnu, aptver 71 800 hektāru Toskānas reģiona centrā, no kuriem daļa ir Florences [Firenze] provinces teritorijā (30 400 hektāru) un daļa — Sjēnas [Siena] provinces teritorijā (41 400 ha). Konkrētāk, šajā apgabalā ir iekļauta visa Greve in Chianti, Castellina in Chianti, Radda in Chianti un Gaiole in Chianti pašvaldības teritorija. Daļēji iekļauta ir San Casciano in Val di Pesa, Barberino Tavarnelle, Castelnuovo Berardenga un Poggibonsi pašvaldības teritorija.

7. Vīna vīnogu šķirnes

“Malvasia Bianca Lunga B.” — “Malvasia”

“Malvasia Bianca di Candia B.” — “Malvasia”

“Sangiovese N.” — “Sangioveto”

“Trebbiano Toscano B.” — “Trebbiano”

8. Saiknes vai saikņu apraksts

Ar ACVN “Chianti Classico” apzīmēts vīns, arī ar norādi Occhio di Pernice

Chianti Classico apgabalā vīns “Vin Santo” ir bijis svarīgs jau kopš viduslaikiem. Tā pirmsākumi meklējami no 1400. gada. “Vin Santo” ražošana ir īsta māksla, kurā vajadzīga pieredze. Procesa pirmajā posmā tiek novāktas vispiemērotākās vīnogas, piemēram, “Trebbiano Toscano”, “Malvasia Bianca Lunga”, “Malvasia Bianca di Candia”, “Sangiovese” un “Canaiolo” (baltās un sarkanās), kas audzētas, izmantojot šajā apgabalā (t. s. Toskānas lokā) tradicionālus paņēmienus. Apgabala temperatūras diapazona dēļ vītināšana noris dabiskā veidā. Raudzēšanas laiks, pārliešanas un izturēšanas metodes ir saistītas ar vietējo vīnkopju pieredzi. Vinifikācijas laikā izmanto tipisko vietējo “madre” [mātes] metodi. Tajā lieto raugus, ko laika gaitā atlasījušas atsevišķas saimniecības.

9. Būtiski papildu nosacījumi (iepakojums, marķējums, citas prasības)

“Vin Santo del Chianti Classico” pildīšana pudelēs

Tiesiskais regulējums:

ES tiesību akti.

Papildu nosacījuma veids:

noteiktajā ģeogrāfiskajā apgabalā veikta fasēšana.

Nosacījuma apraksts:

vinifikācija, glabāšana, izturēšana un pildīšana pudelēs jāveic produkta specifikācijas 3. pantā minētajā “Vin Santo del Chianti Classico” ražošanas apgabalā.

Saskaņā ar spēkā esošajiem valsts un ES tiesību aktiem pildīšanai pudelēs vai fasēšanai jānotiek noteiktajā ģeogrāfiskajā apgabalā, lai saglabātu vīna “Vin Santo del Chianti Classico” kvalitāti un reputāciju un garantētu attiecīgo pārbaužu efektivitāti.

“Vin Santo del Chianti Classico” vinifikācija

Tiesiskais regulējums:

ES tiesību akti.

Papildu nosacījuma veids:

atkāpe attiecībā uz noteiktajā ģeogrāfiskajā apgabalā veiktu ražošanu.

Nosacījuma apraksts:

ar Lauksaimniecības, pārtikas un mežsaimniecības politikas ministrijas atļauju un pēc Toskānas reģiona novērtējuma saņemšanas vinifikācija, glabāšana, izturēšana un pildīšana pudelēs ir atļauta vīna darītavās, kas atrodas ārpus noteiktā ģeogrāfiskā apgabala, bet ne vairāk kā 10 km attālumā no tā robežas. Nosacījumi ir tādi, ka šādām vīna darītavām jau ir jāpastāv produkta specifikācijas spēkā stāšanās brīdī un ka tām jāatrodas saimniecībās, kas individuāli vai kolektīvi audzē vīnogas, kuras piemērotas “Vin Santo del Chianti Classico” ražošanai un ievāktas vīndārzos, kas pieder šīm saimniecībām vai ko tās pārvalda.

Saite uz produkta specifikāciju

https://www.politicheagricole.it/flex/cm/pages/ServeBLOB.php/L/IT/IDPagina/18197

(1) OV L 9, 11.1.2019., 2. lpp.